Primul segment din cel mai așteptat drum de mare viteză din nordul României, autostrada A14, prinde contur, proiectul ajungând în guvern pentru aprobare.
Ministerul Transporturilor a elaborat în această săptămână proiectul vizând execuția autostrăzii de centură a orașului Gura Humorului, județul Suceava, unul dintre punctele cel mai aglomerate de pe DN17, drumul care leagă între vest și est mai multe județe ale României, pe un traseu preponderent montan.
Ministerul Transporturilor a aprobat indicatorii tehnico-economici pentru bucata de autostradă de la Gura Humorului, parte din Autostrada Nordului (A14) și va trimite în plenul Executivului proiectul de Hotărâre de Guvern pentru avizul final înainte de lansarea licitației pentru proiectare și execuție. Durata de realizare a construcției este de 30 de luni cu un cost aprobat de 2,3 miliarde lei.
Centura Gura Humorului va avea cel mai lung viaduct din România, pasajul peste râul Moldova și Drumul Județean 177 D având o lungime de peste 5 kilometri (5.076 metri lungime), potrivit documentației tehnice. Autostrada care va deveni o centură pentru orașul Gura Humorului are o lungime totală de 10 kilometri și va deveni o centură rapidă pe traseul Autostrăzii Nordului Baia Mare-Dej-Bistrița-Vatra Dornei-Suceava, drum de mare viteză cu o lungime totală de 335 de kilometri, arată Economedia.ro.